SELETUSKIRI

1.Kavandatav reguleerimisese

Käesolevas ettepanekus käsitletakse otsust, millega kehtestatakse seisukoht, mis võetakse liidu nimel kaubanduskoosseisus kokkutulnud assotsieerimiskomitees seoses ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepingu XXVIII-A lisa (finantsteenuste suhtes kehtivad eeskirjad), XXVIII-B lisa (telekommunikatsiooniteenuste suhtes kehtivad eeskirjad) ja XXVIII-D lisa (rahvusvahelise meretranspordi suhtes kehtivad eeskirjad) kavandatud ajakohastamisega.

2.Ettepaneku taust

2.1.Ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vaheline assotsieerimisleping

Ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepingu (edaspidi „leping“) eesmärk on edendada Moldova Vabariigi ja Euroopa Liidu järkjärgulist majanduslikku lõimumist ja poliitilise assotsieerumise süvendamist. Leping jõustus 1. juulil 2016.

2.2.Assotsieerimiskomitee

Assotsieerimiskomitee on lepinguga asutatud organ, millel on lepingu artikli 438 lõike 3 kohaselt õigus võtta vastu otsuseid lepingus ettenähtud juhtudel ja valdkondades, milles assotsieerimisnõukogu on talle volitused delegeerinud. Need otsused on lepinguosaliste suhtes siduvad ning lepinguosalised võtavad nende rakendamiseks vajalikke meetmeid.

Vastavalt lepingu artikli 438 lõikele 4 kohtub kaubanduskoosseisus kokkutulnud assotsieerimiskomitee kõigi lepingu V jaotisest tulenevate kaubanduse ja kaubandusküsimustega seotud küsimuste lahendamiseks. Nagu assotsieerimiskomitee ja allkomiteede kodukorra (edaspidi „kodukord“) artikli 1 lõikes 4 on täpsustatud, koosneb kaubanduskoosseisus kokkutulnud assotsieerimiskomitee Euroopa Komisjoni ja Moldova Vabariigi kõrgetest ametnikest, kes vastutavad kaubanduse ja kaubandusega seotud küsimuste eest. Euroopa Komisjoni või Moldova Vabariigi esindaja, kes vastutab kaubanduse ja kaubandusega seotud küsimuste eest, täidab kaubanduskoosseisus kokkutulnud assotsieerimiskomitee esimehe ülesandeid. Koosolekutel osaleb ka Euroopa välisteenistuse esindaja.

Lepingu artikli 438 lõike 3 ning kodukorra artikli 11 lõike 1 kohaselt võtab assotsieerimiskomitee oma otsused vastu lepinguosaliste vastastikusel kokkuleppel ning pärast asjaomaste sisemenetluste lõpuleviimist. Kõigile otsustele või soovitustele kirjutab alla assotsieerimiskomitee esimees ja assotsieerimiskomitee sekretärid kinnitavad need.

2.3.Assotsieerimiskomitee kaubanduskoosseisu kavandatud õigusaktid

Kaubanduskoosseisus kokkutulnud assotsieerimiskomitee võtab vastu kolm otsust lepingu XXVIII-A lisa (finantsteenuste suhtes kehtivad eeskirjad), XXVIII-B lisa (telekommunikatsiooniteenuste suhtes kehtivad eeskirjad) ja XXVIII-D lisa (rahvusvahelise meretranspordi suhtes kehtivad eeskirjad) ajakohastamise kohta (edaspidi „kavandatud õigusaktid“).

Kavandatud õigusaktide eesmärk on ajakohastada eespool nimetatud lisasid, et võtta arvesse asjaomastes lisades kajastuva liidu õigustiku arengut pärast lepingu üle peetud läbirääkimiste lõpuleviimist 2013. aasta juunis. Ettepanek on kooskõlas liidu ja Moldova Vabariigi poolt lepingu artiklis 449 võetud kohustusega kasutada dünaamilist ühtlustamist, samuti aitab ettepanek lihtsustada Moldova Vabariigi õigusaktide käimasolevat ühtlustamist liidu õigustikuga. Kõnealused kavandatud õigusaktid on lepinguosaliste jaoks siduvad vastavalt lepingu artikli 438 lõikele 3, milles on sätestatud, et assotsieerimiskomiteel on õigus võtta vastu otsuseid käesolevas lepingus ettenähtud juhtudel ja valdkondades, milles assotsieerimisnõukogu on talle volitused delegeerinud. Kõnealused otsused on lepinguosaliste suhtes siduvad ning lepinguosalised võtavad nende rakendamiseks vajalikke meetmeid.

3.Liidu nimel võetav seisukoht

Käesoleva ettepanekuga nõukogu otsuse kohta kehtestatakse liidu seisukoht, mis võetakse kaubanduskoosseisus kokkutulnud assotsieerimiskomitees seoses kolme otsuse vastuvõtmisega lepingu XXVIII-A lisa (finantsteenuste suhtes kehtivad eeskirjad), XXVIII-B lisa (telekommunikatsiooniteenuste suhtes kehtivad eeskirjad) ja XXVIII-D lisa (rahvusvahelise meretranspordi suhtes kehtivad eeskirjad) kavandatud ajakohastamise kohta.

Eespool nimetatud lisade ajakohastamine on vajalik selleks, et võtta arvesse liidu õigustiku arengut eespool nimetatud teenusesektorites pärast lepingu üle peetud läbirääkimiste lõpuleviimist 2013. aasta juunis. Ettepanek on kooskõlas poolte kohustustega, mis on sätestatud lepingu artiklites 436 ja 449.

Ettepanek on kooskõlas liidu muude välispoliitika eesmärkidega, eelkõige Moldova Vabariigiga seotud Euroopa naabruspoliitika ja arengukoostööpoliitikaga, ning aitab kaasa nende rakendamisele.

Kaubandust ja kaubandusküsimusi käsitlevatele lepingu sätetele tehti 2009. aastal eelhindamine ning 2012. aastal koostas komisjoni kaubanduse peadirektoraat mõjuhinnangu kaubanduse jätkusuutlikkuse kohta, mida võeti arvesse põhjalikku ja laiaulatuslikku vabakaubanduspiirkonda käsitlevatel läbirääkimistel. Uuring kinnitas, et kaubandust ja kaubandusküsimusi käsitlevate sätete rakendamine ei avalda negatiivset mõju liidule, selle õigustikule ega poliitikale, ning prognoositi soodsat mõju Moldova Vabariigi majandusarengule. Ettepanek ei mõjuta negatiivselt liidu majandus-, sotsiaal- ega keskkonnapoliitikat.